கேள்வி: என்ன பெரிய #பெரியார்மண்ணு? சாதிய மொத்தமா ஒழிச்சிட்டாரா அவ்ரு? இன்னிக்கு தமிழ்நாட்ல சாதியே இல்லயா? 

பதில்: கரெக்டுதான்..தமிழ்நாட்ல சாதி ஒழியவே இல்ல..

ஆனா ஒரு 100வருசத்துக்கு முன்னடி சாதி எப்படி இருந்தது தெரியுமா?

சரி அத விடு்ங்க... 50 வருசத்துக்கு முன்னாடி உங்க தாத்தா எப்படி இருந்தாரு தெரியுமா?

அவரு படிச்சவரா? என்ன வேல பாத்தாரு? 

ஒரு 25 வருசத்துக்கு முன்னாடி உங்க சொந்தகார மாமா சித்தப்பா பெரியப்பா இவங்கல்ல எத்தனை பேரு படிச்சு வேலையில இருந்தாங்கன்னு நினைவிருக்கா?

ஒரு 15 வருசத்துக்கு முன்னடி உங்க வீட்ல வேல பாத்த மனிதர்களை நினைவிருக் கா..இல்ல உங்க சொந்த பந்தத்துல  அக்கம் பக்கத்துல கூலி வேலை செஞ்சவுங்களை நினைவிருக்கா? 

அத கூட விடுங்க..சென்னைல இருக்குற உங்க வீட்டுல வேலை செய்யிற வேலக்காரம்மா கிட்ட அவுங்க புள்ளைங்க என்ன பண்றாங்கன்னு கேளுங்க..

முடிஞ்சா எப்பவாச்சும் ஒரே ஒரு வாட்டி அதட்டல் போட்டு பாருங்க..

இதுக்கெல்லாம் என்ன பதில் வருதோ அதை சம்அப் பண்ணுங்க.. 

அது தான் பெரியாரோட சாதனை.

நீங்க சொன்னமாதிரி சாதிகள் ஒழியல.ஆனா அவர் தொடங்கி வச்ச அரசியல் மாற்றங்களால் சாதிய வல்லாதிக்கம் ஒழிஞ்சிருக்கு.

இன்னிக்கும் ஆணவக் கொலை நடக்குதுதான்.

ஆனா ஓர் ஒடுக்கப்பட்டவனுக்கு, தான் தாழ்ந்தவன் (தாழ்ந்தவள்)இல்லங்குற தன்னம்பிக்கை வளந்திருக்கு.அதுனாலதான் அவன் பயமில்லாம காதலிக்கிறான்.(அல்லது காதலிக்கிறாள்) ஆதிக்கசாதி பொண்ணு/பையன்னு தெரிஞ்சும் ப்ரொப்போஸ் செய்கிறார்கள்

50வருசத்துக்கு முன்னாடி இது சாத்தியமா? ஏன் அப்போ யாரும் காதலிக்கலையான்னு கேக்கலாம்..காதலிச்சாங்க..ஆனா எத்தனை படிச்சு பணியிலிருந்தாலும் ஒடுக்கப்பட்ட சாதியில் பிறந்தவர்களுக்கு காதலைச்சொல்ல அன்றைக்கு ஒரு தயக்கமிருந்துச்சி. 

பெரும்பாலும் நகரங்களில் உயர்கல்வி பயிலும் மாணவர்கள் மத்தியில் பெரும்பாலும் உயர்சாதி பெண்கள்/ஆண்கள் முன்னெடுப்பில் மட்டுமே அப்படிப்பட்ட காதல் மலர்ந்தது.

இன்றைக்கு? என்ன நிலமை? 

எதற்கு காதலை உதாரணமாக எடுத்தேன் என கேட்கலாம்.

காதலும் கலப்புத்திருமணங்களுமே சாதியை அற்றுப் போகச்செய்ய வல்லவை. 

கல்வியும் வேலை வாய்ப்பும் அதற்கான புற காரணிகளாக இருந்து வருகின்றன.

கல்வி மறுக்கப்பட்ட ஒரு சமூகம் கல்வி பெற்றதும் சட்டமாக்கப்பட்ட இட ஒதுக்கீட்டு முறையில் பணியிலமர்ந்ததும் குடிசை வீடுகள் கல் வீடுகளானதும் அழுக்கு வேட்டிகள் ராம்ராஜ் வேட்டிகளானதும் நடக்கவே பயந்த சாலைகளில் ஸ்கார்ப்பியோக்களில் பறப்பதும் ஒவ்வொரு சாதிக்கும் ஓர் அரசியல் உருவானதும் பிரதிநிதித்தும் உருவாக்கப்பட்டதும் வெவ்வேறு சாதியானாலும் பணத்திலும் வசதியிலும் அந்தஸ்த்திலும் அதிகாரத்திலும் நேருக்கு நேர் அமர்ந்து பேசும் நிலைக்கு உயர்ந்ததிலும் பெரியார் இருக்கிறார்.

50 ஆண்டுகளுக்கு முன் அருவருப்பாக பார்த்தவர்கள்..ஆதிக்கத்தால் அடிபணிய வைத்தவர்களின் வாரிசுகள் இன்று தோளோடு தோள் சேர பணியாற்றும் சூழல் அரசியல் கட்சிகளிலும்,தொழில் நிறுவனங்களிலும்,ஏன் தினக்கூலிகள் மத்தியிலும் கூட நிகழ்கின்றன.

நீ இன்னார் என்னுடன் சேர்ந்து உட்காராதே சேர்ந்து சாப்பிடாதே, எட்ட நில் என இன்றைய தேதிக்கு யாரும் யாரையும் அத்தனை எளிதில் சொல்லிவிட முடியாது. அப்படி சொல்ல வேண்டுமானால் சிறைத்தண்டனையை எதிர்கொள்ளும் துணிச்சலும் வேண்டும்.அதையும் தாண்டி தன்னை காட்டு மிராண்டி என மற்றவர்கள் பேசுவதையும் காது கொடுத்து கேட்கும் வல்லமை வேண்டும்.

உங்கள் வீட்டு வேலைக்காரம்மாவிடம் ஆதட்டல் போட சொன்னேனே.. ஏன் தெரியுமா? முன் பின் தெரியாதவர்களை அதட்டல் போட்டு வேலை வாங்கும்  அதிகாரம் கிட்டத்தட்ட தமிழ்நாட்டில் மலையேறிவிட்டது. வேலைக்கார அம்மாவிடம் அதட்டல் போட்டால் பதிலுக்கு அந்த அம்மா கேட்கும் கேள்விகளுக்கு உங்களால் பதிலே சொல்ல முடியாது.உங்கள் மரியாதையும் கெட்டுப் போகும்.

எல்லா ஊர்களிலும் ஆட்டோக்கள் டாக்சிகள் உண்டு.ஆனால் தமிழ்நாட்டு ஆட்டோ டாக்சிகாரர்களிடம் உங்களால் அதட்டல் போட முடியாது மிரட்டவும் முடியாது.

தமிழனின் உடம்பில் சுய மரியாதையை சாதி வித்தியாசமின்றி ஏற்றிவிட்டு சென்றிருக்கிறார் பெரியார்.

ஆம் நீங்கள் சொன்னது போல..

தமிழ்நாட்டில் சாதி இருக்கிறது சுயமரியாதையுடன் தன்னம்பிக்கையுடன்
சாதி இருக்கிறது..

ஆதிக்க சாதிகளின் பொறுமலையும் பொறாமையையும் பார்த்து சிரித்துக்கொண்டே சாதி இன்னும் இருக்கிறது.

காரணமும் நீங்கள் சொன்னதுதான்.. 
இது #பெரியார் மண்!

#கதிர்_பதில்கள்

(1/2/2018 அன்று எழுதியது)
#பெரியார்மண்ணு